
Την Τρίτη 25 Νοεμβρίου 2014 και ώρα 20:00 θα πραγματοποιηθεί στο Σπίτι της Κύπρου, Ξενοφώντος 2Α, Σύνταγμα, η παρουσίαση του βιβλίου του Μάριου Μιχαηλίδη Ανατολικά της Αττάλειας, Βόρεια της Λευκωσίας που κυκλοφορεί από τις εκδόσεις Momentum.
Κάθε που οι καιροί δυστροπούν, η Μικρασιατική Καταστροφή –όχι ο πόλεμος, αλλά τα παρεπόμενά του, ο εκπατρισμός, η ανθρώπινη δυστυχία...– σαν αόρατος επισκέπτης, σαν εφιάλτης αδυσώπητος, έρχεται και τρυπώνει στα όνειρά μας... Ιστορίες ανθρώπινες, με Έλληνες και Τούρκους, μέσα από το ζωντάνεμα μιας τσακισμένης μνήμης...

Για το βιβλίο θα μιλήσουν ο φιλόλογος, συγγραφέας κ. Νικήτας Παρίσης, η συγγραφέας, κριτικός λογοτεχνίας κ. Μαρία Στασινοπούλου και ο δημοσιογράφος, συγγραφέας κ. Κώστας Σερέζης.


Αποσπάσματα από το έργο θα διαβάσει η φιλόλογος κ. Νατάσα Μερκούρη.
Η εκδήλωση θα πλαισιωθεί από τους μουσικούς Μιχάλη Γαμπιεράκη, βιολί,  Στέφανο Δορμπαράκη, κανονάκι, Γιώργο Παππά, λαούτο, ούτι και Βασίλη Ι. Οικονόμου, τουμπελέκι.
Ο ποιητής και πεζογράφος Μάριος Μιχαηλίδης γεννήθηκε στην Κύπρο, ζει στην Αθήνα και εργάζεται ως φιλόλογος στη Μέση Ιδιωτική Εκπαίδευση. Η ποιητική του συλλογή Σαν Άλλοθι οι λέξεις (Μεταίχμιο, 2003), το μυθιστόρημα Ο Οστεοφύλαξ (Μεταίχμιο, 2007) και η νουβέλα Ο Ανακριτής (Γαβριηλίδης, 2012) τιμήθηκαν με Κρατικό Βραβείο από το Υπουργείο Παιδείας και Πολιτισμού της Κυπριακής Δημοκρατίας. Είναι μέλος της Εταιρείας Συγγραφέων και του Κύκλου Ποιητών.

